Originalen, "I'll Twine 'Mid the Ringlets", ble skrevet i 1860 (eller 1859) og utgitt i Chicago. Den ble skrevet av Maud Irving (trolig et pseudonym – kanskje for J. William Van Namee, et spiritistisk medium), med melodi av M. J. P. Webster. De originale notearkene er ytterst sjeldne fordi forlagsbygningene gikk tapt ved bybrannen i 1871. I 1911 ble sangen beskrevet fra Kentucky og North Carolina som "The Pale Amaranthus". Berømt ble den i 1928 da den som "Wildwood Flower", med noen endringer i teksten, ble innspilt av The Carter Family. Dermed ble den en klassiker innen folk og country – og er innspilt av artister og grupper fra Bob Dylan til Flatt &amp; Scruggs. Med nye familiemedlemmer har Carter Family selv innspilt "Wildwood Flower" en rekke ganger.